Document ID: 32007D0682

KOMISIJAS LĒMUMS
(2007. gada 18. oktobris)
par dzīvas novājinātas vakcīnas pret klasisko cūku mēri Kopienas krājumu atjaunošanu
(izziņots ar dokumenta numuru K(2007) 4699)
(2007/682/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 6. panta 2. punktu un 8. panta 2. punktu,
ņemot vērā Padomes 2001. gada 23. oktobra Direktīvu 2001/89/EK par Kopienas pasākumiem klasiskā cūku mēra kontrolei (2) un jo īpaši tās 18. panta 2. punktu,
tā kā:
(1)
Klasiskais cūku mēris apdraud mājas un savvaļas cūkas (mežacūkas) Kopienā.
(2)
Klasiskā cūku mēra uzliesmojumi mājas cūku saimniecībās var radīt nopietnas sekas un ekonomiskus zaudējumus Kopienā, jo īpaši, ja tie parādās teritorijās ar augstu cūku blīvumu.
(3)
Direktīvā 2001/89/EK ir paredzēti noteikumi mājas un savvaļas cūku ārkārtas vakcinācijai.
(4)
Kopiena ir iegādājusies 1 000 000 devu dzīvas novājinātas vakcīnas pret klasisko cūku mēri un veikusi pasākumus saistībā ar šīs vakcīnas glabāšanu un ātru pieejamību mājas cūku ārkārtas vakcinācijai.
(5)
Minētās devas 2007. gada jūlijā tika piešķirtas Rumānijai. Tādēļ devu krājumi attiecīgi ir jāatjauno, lai Kopiena arī turpmāk spētu ātri reaģēt uz nepieciešamību veikt ārkārtas vakcināciju pret klasisko cūku mēri.
(6)
Turklāt, ņemot vērā vispārīgo slimības situāciju dažās dalībvalstīs, dzīvu novājinātu vakcīnu krājumi pēc izlietošanas ir ātri jāatjauno, lai Kopiena arī turpmāk spētu reaģēt uz ārkārtas gadījumiem.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
1. Kopiena pēc iespējas drīz iegādājas 1 000 000 devu dzīvas novājinātas vakcīnas pret klasisko cūku mēri.
2. Kopiena veic pasākumus, lai nodrošinātu 1. punktā minētās vakcīnas uzglabāšanu un izplatīšanu.
2. pants
Ja 1. panta 1. punktā minētie vakcīnas krājumi tiek izlietoti, tos var atjaunot, iegādājoties 1 000 000 devu ne vairāk kā četras reizes piecu gadu laikposmā pēc pirmo vakcīnu iegādes.
3. pants
Maksimālās 1. pantā un 2. pantā paredzēto pasākumu izmaksas nedrīkst pārsniegt EUR 1 500 000.
4. pants
Šā lēmuma 1. panta 2. punktā paredzētos pasākumus veic Komisija sadarbībā ar konkursā izraudzītiem piegādātājiem.
5. pants
Šis lēmums ir adresēts dalībvalstīm.
Briselē, 2007. gada 18. oktobrī

Labels: 7
3
0
6